Hugo, Dei gratia Aurelianensis episcopus, omnibus presentes litteras inspecturis in Domino salutem. Noverint universi quod in presentia nostra sepissime ventilata fuit contentio inter Garnerium, dilectum nostrum, abbatem Floriacensis ecclesie, et capitulum Sancti Petri Virorum, super quadam consuetudine pomorum, quam predictum capitulum asserebat clericulos de suo choro habere et habuisse in viridario Sancti Benedicti Aurelianensis, in festo videlicet ejusdem sancti quod in aestate celebratur. Ad ultimum vero, bonorum virorum habito sano consilio, sepulta fuit predicta contentio tali modo quod predictum capitulum, salvis suis refectionibus ex omni consuetudine viridarium illud quittavit in perpetuum pro XX solidis, quos predictus abbas Sancti Benedicti ad emendum redditum clericulis erogavit. Quod ut ratum haberetur, ad preces utriusque partis, litterarum nostrarum apposuimus munimentum. Actum anno MCCIII.